b"\n_START_ARTICLE_\nRolf Lassg\xc3\xa5rd\n_START_SECTION_\nBiografi\n_START_PARAGRAPH_\nLassg\xc3\xa5rd er uddannet skuespiller fra Statens Scenskola i Malm\xc3\xb6 1975-1978, hvorefter han blev ansat ved Sk\xc3\xa5nska teatern i Landskrona, hvor han bl.a. fik stor success i 1979-80 som Puk i En Sk\xc3\xa6rsommernatsdr\xc3\xb8m. I 1982 fulgte han instrukt\xc3\xb8rer Peter Oskarsson til G\xc3\xa4vle. Den dag i dag bor han stadig i G\xc3\xa4vle, men indspiller film og tv i b\xc3\xa5de Stockholm og Trollh\xc3\xa4ttan, og har i perioder arbejdet p\xc3\xa5 forskellige teatre i Stockholm og G\xc3\xb6teborg i b\xc3\xa5de komedier, drama, og musicals som bl.a. Hairspray (hvor han spillede en kvinderolle). I 2014 spillede Lassg\xc3\xa5rd Karl-Oskar i ops\xc3\xa6tningen af Vilhelm Mobergs Udvandrerne p\xc3\xa5 Dramaten, over for Stina Ekblad som Kristina. Det var f\xc3\xb8rste gang, Lassg\xc3\xa5rd spiller p\xc3\xa5 nationalteatret. _NEWLINE_P\xc3\xa5 film fik Rolf Lassg\xc3\xa5rd fik sit store gennembrud i 1992 med filmen Min store tykke far og modtog bl.a. en Guldbagge (bedste mandlige skuespiller) for sin pr\xc3\xa6station.  Ligeledes fik han med sin rolle som den indadvendte politimand i filmen J\xc3\xa6gerne fra 1996 stor opm\xc3\xa6rksomhed og ros. Igennem 1990'erne blev Lassg\xc3\xa5rd is\xc3\xa6r kendt for sin rolle som den uortodokse kriminalassistent Gunvald Larsson serien baseret p\xc3\xa5 Sj\xc3\xb6wall & Wahl\xc3\xb6\xc3\xb6s Beck-romaner. I 1998 spillede Lassg\xc3\xa5rd den kejtede og godmodige landmand Olof i Colin Nutleys film Under solen, hvilket blev starten p\xc3\xa5 et samarbejde med Nutley i en r\xc3\xa6kke film. I 2000'erne spillede Lassg\xc3\xa5rd i ni af Henning Mankells ti romaner om Wallander (Krister Henriksson spillede hovedrollen i den tiende, 2013) hovedrollen som den fraskilte, operaelskende kriminalkommiss\xc3\xa6r Kurt Wallander, der \xe2\x80\x93 ikke altid inden for reglerne \xe2\x80\x93 fors\xc3\xb8ger at bek\xc3\xa6mpe kriminaliteten i Sk\xc3\xa5ne, samtidigt med han pr\xc3\xb8ver at f\xc3\xa5 styr p\xc3\xa5 sit eget kaotiske privatliv. I Susanne Biers Efter brylluppet fra 2006 oplevedes Lassg\xc3\xa5rd som den rige og tilsyneladende muntre J\xc3\xb8rgen Hansson, der under overfladen har en dyster baggrund for alt, hvad han foretager sig._NEWLINE_Blandt Lassg\xc3\xa5rds personlige interesser er rockmusik og ishockey. En af ungdommens favoritter er Warren Zevon, som Lassg\xc3\xa5rd lyttede flittigt til op til optagelserne af Efter brylluppet.  I ungdoms\xc3\xa5rene var Lassg\xc3\xa5rd selv aktiv ishockeyspiller og er i dag bestyrelsesmedlem og passioneret tilh\xc3\xa6nger af Bryn\xc3\xa4s IF.\n_START_SECTION_\nUdm\xc3\xa6rkelser\n_START_PARAGRAPH_\nStudieoptagelserne til omkring halvdelen af alle svenske film foreg\xc3\xa5r i Trollh\xc3\xa4ttan (\xe2\x80\x9dTrollywood\xe2\x80\x9d), og i byens hovedgade findes Walk of Fame, hvor fliser med stjerner hylder 17 af de mest kendte skuespillere, der har indspillet film her. Rolf Lassg\xc3\xa5rd er her bl.a. i selskab med Mikael Persbrandt, Marie Richardson, Pernilla August, Stellan Skarsg\xc3\xa5rd, Lauren Bacall og Nicole Kidman."